### NN 158/2023 (29.12.2023.), Odluka o lokalnim porezima Grada Novigrada – Cittanova

Grad Novigrad – Cittanova

2519

Na temelju članka 20. i članka 42. Zakona o lokalnim porezima (»Narodne novine« br. 115/16., 101/17., 114/22., 114/23.) i članka 39. Statuta Grada Novigrada – Cittanova (»Službene novine Grada Novigrada – Cittanova«, broj 5/09, 3/13, 2/14, 2/17, 1/18, 2/18 – pročišćeni tekst, 2/20., 1/21., 6/21., 7/21. – pročišćeni tekst, 3/22.), Gradsko vijeće Grada Novigrada – Cittanova na sjednici održanoj 14. prosinca 2023. godine, donijelo je

ODLUKU

O LOKALNIM POREZIMA GRADA
 NOVIGRADA – CITTANOVA

I. TEMELJNA ODREDBA

Članak 1.

Ovom Odlukom propisuju se vrste poreza koje pripadaju Gradu Novigradu – Cittanova, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Porezi Grada Novigrada – Cittanova su:

1. porez na potrošnju

2. porez na kuće za odmor

3. porez na korištenje javnih površina.

Porez na potrošnju

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Upravni odjel za proračun i gospodarstvo Grada Novigrada – Cittanova.

Porez na kuće za odmor

Članak 5.

Porez na kuće za odmor na području Grada Novigrada – Cittanova plaća se u visini od 5 eura /m2 korisne površine kuće za odmor.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Upravni odjel za proračun i gospodarstvo Grada Novigrada – Cittanova.

Porez na korištenje javnih površina

Članak 7.

Porez na korištenje javnih površina plaćaju sve pravne i fizičke osobe koje koriste javne površine na području Grada Novigrada – Cittanova za postavljanje objekata i naprava privremenog karaktera za obavljanje svoje poslovne djelatnosti.

Pravne i fizičke osobe koriste javne površine na području Grada Novigrada -Cittanova za postavljanje objekata i naprava privremenog karaktera za obavljanje svoje poslovne djelatnosti u skladu sa Pravilnikom o izdavanju odobrenja za korištenje javne površine (Službene novine Grada Novigrada – Cittanova br. 3/16).

Pod javnom površinom u smislu stavka 1. ovog članka smatraju se zemljišta namijenjena općoj uporabi kao: javno prometne površine, javne zelene površine, pješačke staze, pješačke zone, trgovi, parkovi te ostale javne površine.

Članak 8.

Visina poreza na korištenje javne površine za trgovačku i uslužnu namjenu, tipologije kiosk, štand, stalak, montažni objekti, pokretne radnje (osim ambulantne prodaje) utvrđuje se kao mjesečni iznos, na temelju provedenog natječaja za dodjelu javne površine na području Grada Novigrada – Cittanova, odnosno na temelju zapisnika komunalnog redara o stvarnom korištenju javne površine.

Visina početnog iznosa za nadmetanje u postupku provedbe natječaja se utvrđuje u iznosu:

|  |  |  |  |  |
| --- | --- | --- | --- | --- |
| Br. | Namjena lokacije | Zona 1 | Zona 2 | Uvjeti plaćanja  i rokovi dospijeća |
| 1. | KIOSCI |  |  |  |
| 1.1 | kiosci, montažni objekti i pokretne radnje (osim ambulantne prodaje)  korištenje tijekom cijele godine | 10,00 eur/m2 | 5,00 eur/m2 | mjesečno po m2  do 15. u mjesecu za tekući mjesec |
| 1.2 | kiosci, montažni objekti i pokretne radnje (osim ambulantne prodaje)  sezonsko korištenje (za razdoblje od 6 do 9 mjeseca) | 20,00 eur/m2 | 10,00 eur/m2 | mjesečno po m2  do 15. u mjesecu za tekući mjesec |
| 2. | ŠTANDOVI ZA PRODAJU |  |  |  |
| 2.1 | robe široke potrošnje | 335,00 eur mj/kom | 165,00 eur mj/kom | mjesečno po m2  30.06. tekuće godine  31.07. tekuće godine  31.08. tekuće godine |
| 2.2 | voća i povrća | 168,00 eur mj/kom | 84,00 eur mj/kom | mjesečno po m2  30.06. tekuće godine  31.07. tekuće godine  31.08. tekuće godine |
| 2.3 | pružanje usluga (oslikavanje tijela, izrada razglednica, prodaja umjetničkih slika, izrada portreta) | 168,00 eur mj/m2  5,75 eur dnevno/m2 | 84,00 eur mj/m2  2,50 eur dnevno/m2 | mjesečno po m2  30.06. tekuće godine  31.07. tekuće godine  31.08. tekuće godine |
| 2.4 | prehrambeni proizvodi (palačinke, kukuruz, fritule, pečeni krumpir i sl.) | 415,00 eur mj/kom | 207,50 eur mj/kom | mjesečno po m2  30.06. tekuće godine  31.07. tekuće godine  31.08. tekuće godine |

Visina poreza na korištenje javne površine za ugostiteljske terase, stalke, uslužne naprave, zabavne parkove i druge načine korištenja određene u sljedećoj tablici utvrđuje se paušalno u mjesečnom iznosu:

|  |  |  |  |  |
| --- | --- | --- | --- | --- |
| (1) | Način korištenja | Zona 1 | Zona 2 | Uvjeti plaćanja |
| 1. | UGOSTITELJSKE TERASE |  |  |  |
| 1.1 | Stalna | 4,80 eur/m2 | 4,20 eur/m2 | mjesečno po m2  30.06. tekuće godine  31.07. tekuće godine  31.08. tekuće godine |
| 1.2. | Dodatna | 12,00 eur/m2 | 12,00 eur/m2 | mjesečno po m2  15 dana od zaprimanja rješenja |
| 2. | USLUŽNE NAPRAVE |  |  |  |
| 2.1 | za sladoled i piće, pokretna prikolica za kokice, šećernu vunu i sl. | 250,00 eur mj/kom  8,40 eur/dnevno po kom | 125,00 eur mj/kom  4,20 eur/dnevno po kom | mjesečno po kom  30.06. tekuće godine  31.07. tekuće godine  31.08. tekuće godine |
| 2.2 | za prezentaciju proizvoda (knjige, prehrana) | 33,00 eur dnevno/kom | 16,50 eur dnevno/kom | mjesečno po kom  30.06. tekuće godine  31.07. tekuće godine  31.08. tekuće godine |
| 3. | NAPRAVE |  |  |  |
| 3.1 | zabavni park – luna park | 34,00 eur m2/mj  1,50 eur m2/dnevno | 17,00 eur m22/mj  0,75 eur m2/dnevno | mjesečno po m2,  15 dana od zaprimanja rješenja |
| 3.2 | naprave za zabavu  – trampolin, mali gumeni dvorac, mali električni autići | 274,00 eur m2/mj  9,00 eur m2/dnevno | 136,50 eur m2/mj  4,50 eur m2/dnevno | mjesečno po m2,  15 dana od zaprimanja rješenja |
| 4. | JAVNE POVRŠINE |  |  |  |
|  | za glazbene, prigodne ili javne manifestacije, te ostale otvorene površine | 16,00 eur m2/mj  0,75 eur m2/dnevno | 8,00 eur m2/mj  0,37 eur m2/dnevno | mjesečno po m2,  15 dana od zaprimanja rješenja |
| 5. | STALAK ZA IZLAGANJE ROBE |  |  |  |
| 5.1 | izlaganje robe široke potrošnje | 150,00 eur kom/mj  5,00 eur kom/dnevno  45,00 eur/m2 | 75,00 eur kom/mj  5,00 eur kom/dnevno  45,00 eur /m2 | mjesečno po kom  15 dana od zaprimanja rješenja  15 dana od zaprimanja rješenja |
| 5.2 | panoi za turističke informacije i prodaju karata za izlete | 150,00 eur kom/mj  5,00 eur kom/dnevno | 150,00 eur kom/mj  5,00 eur kom/dnevno | mjesečno po kom  15 dana od zaprimanja rješenja |

Članak 9.

Vrste ugostiteljskih terasa s obzirom na razdoblje postavljanja i naplate jesu stalne i dodatne.

Javna površina koja se koristi u svrhu stalne terase naplaćuje se za sve mjesece zauzimanja javne površine, a najmanje od 1. travnja do 31. listopada tekuće godine, uz obvezu uklanjanja odmah po isteku odobrenog razdoblja.

Dodatna terasa postavlja se i naplaćuje za razdoblje unutar 15. lipnja do 15. rujna tekuće godine, uz obvezu uklanjanja odmah po isteku odobrenog razdoblja.

Iznimno od odredbe stavka 2. ovoga članka, svim korisnicima stalnih terasa odobrit će se popust od 10 % na ukupni iznos poreza za korištenje javne površine, ukoliko isti budu obavljali ugostiteljsku djelatnost kontinuirano duže od 10 mjeseci u tekućoj godini.

Članak 10.

Korištenje javne površine se evidentira i odobrava u skladu s Planom lokacija za korištenje javnih površina za tekuću kalendarsku godinu, a koji se donosi svake godine do 25. veljače na prijedlog UO za komunalni sustav i prostorno uređenje i zaštitu okoliša.

Javne površine koje se daju na korištenje razvrstane su u dvije zone.

Zona 1 obuhvaća starogradsku jezgru do uključujući ulicu Mandrač, te sve područje uz more, a zona 2 sva ostala područja počevši od završetka ulice Mandrač prema naseljima.

Članak 11.

Rješenje o razrezu poreza na korištenje javne površine donosi i izvršava nadležno upravno tijelo za financije i gospodarstvo Grada Novigrada – Cittanova.

Porez na korištenje javne površine, prema izdanom Rješenju, plaća se u pravilu u roku od 15 dana od pravomoćnosti rješenja za tekući mjesec odnosno godinu ovisno o trajanju zauzeća javne površine.

U slučajevima korištenja javnih površina porez se može plaćati obročno s dospijećem plaćanja do kraja godine na koju se porez odnosi.

Članak 12.

Visinu poreza na korištenje javnih površina u slučajevima koji nisu predviđeni ovom Odlukom, a na temelju zapisnika komunalnog redara, odredit će gradonačelnik zaključkom.

Rješenje o razrezu i naplati donosi nadležno Upravno tijelo za financije i gospodarstvo Grada Novigrada – Cittanova.

Ovlašćuje se Gradonačelnik da može izvršiti promjenu namjene pojedine javne površine i zone utvrđene u prethodnim odredbama ove Odluke u slučajevima hitne potrebe ili kada to nalažu posebni interesi Grada Novigrada – Cittanova.

III. NADLEŽNOST I POSTUPAK

Članak 13.

Visina i način obračuna poreza svakog pojedinog obveznika utvrđuje se rješenjem.

Porezni obveznik dužan je nadležnom upravnom tijelu Grada dostaviti dokaz o svakoj promjeni koja utječe na utvrđivanje porezne obveze u roku od 15 (petnaest) dana od nastale promjene.

IV. PRIJELAZNE I ZAVRŠNE ODREDBE

Članak 14.

Postupci utvrđivanja poreza započeti po odredbama Odluke o gradskim porezima Grada Novigrada – Cittanova (Službene novine Grada Novigrada – Cittanova broj 13/19., 16/20., 11/21.), koji nisu dovršeni do stupanja na snagu ove Odluke, dovršit će se prema odredbama Odluke o gradskim porezima Grada Novigrada – Cittanova (Službene novine Grada Novigrada – Cittanova broj 13/19., 16/20., 11/21).

Članak 15.

Stupanjem na snagu ove Odluke, prestaje važiti Odluka o gradskim porezima Grada Novigrada – Cittanova (Službene novine Grada Novigrada – Cittanova broj 13/19., 16/20., 11/21.)

Članak 16.

Ova Odluka stupa na snagu osmoga dana od dana objave u Službenim novinama Grada Novigrada – Cittanova, a primjenjuje se od 1. siječnja 2024. godine.

Klasa: 415-01/23-01/02
 Urbroj: 2163-5-02-23-02
 Novigrad – Cittanova, 14. prosinca 2023.

GRADSKO VIJEĆE GRADA NOVIGRADA – CITTANOVA

Predsjednica
 Gradskog vijeća
 Dijana Lipovac Matić, v. r.